CABUGAO, ILOCOS SUR- Panggep manen ti gobierno munisipal ti umutang iti bangko tapno maikalawa ti serbisio ti danum ditoy nga ili.
Maysa a surat a naggapu ken ni Mayor Dioceasar Suero ti naidatag iti sangguniang bayan ditoy a mangpaaprobar iti maysa a resolusion a mangted iti otoridad iti mayor nga umutang iti maysa a bangko tapno maidanon ti serbisio ti danum iti sumagmamano a barangay daytoy nga ili.
Babaen ti nasao nga loan, manamnama a maidanon ti serbisio ti Cabugao Waters kadagiti sumagmamano a barangay iti daya a pakairamanan ti Maradudon, Catucdaan, Alinaay ken Caellayan.
Segun iti mayor, adda kiddaw dagiti opisial ken residente dagiti nadakamat a barangay tapno maidanon kadakuada ti serbisio ti danum.
Ngem sumagmamano a konsehal iti nangibatad iti reserbasionda iti yuutang manen ti gobierno munisipal iti baet a mangrugin nga agbayad daytoy iti inutangna a P35 milion para iti expansion program ti Cabugao Waters.
Segun iti maysa nga opisial, 20% iti internal revenue allotment ti mailatang para iti pagbayad iti utang ti gobierno munisipal.
Mapapati a sidadaan ti Land Bank of the Philippines a mangpautang iti gobierno munisipal iti P15 million para iti nasao a proyekto. Ngem mapattapatta nga umabot iti P19 milion ti magastos iti nasao a plano.
Itay napan a tawen, kiniddaw dagiti opisial ti Cabugao Waters a maingato ti singir ti makunsumo a danum tapno adda pagbayadna iti utangna para iti nasao nga expansion programna.
Ngem nababalaw ketdi dagiti opisial ti waterworks gapu iti alegasion a saan nga episiente a panagkolekta iti singir ti makonsumo a danum dagiti consumers iti binulan.
Agdagup iti P6 milion ti tinawen ti bayadan ti Cabugao Waters iti utangna nga agpaut iti 15 a tawen.
Segun iti maysa nga opisial, P2 milion laeng ti napastrek ti Cabugao Waters ket ti gobierno munisipal ti mangibaklay iti P4 milion a kurang ti pagbayad.#
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn